67 individu ingkari PKP ditahan
KUCHING: Seramai
67 individu ditahan kerana melanggar Perintah Kawalan Pergerakan (PKP) di
seluruh negeri Sarawak dalam operasi 24 jam sejak jam 8.00 pagi semalam, kata
Pesuruhjaya Polis Negeri, Datuk Aidi Ismail. Beliau berkata
mereka ditangkap kerana tidak dapat memberi alasan yang sah untuk berada di
jalan raya atau tempat awam ketika negara berdepan dengan situasi penularan
wabak Covid-19. Menurutnya,
kesemua mereka sudah dibebaskan dengan jaminan polis selepas keterangan mereka
diambil dan menunggu untuk didakwa di mahkamah. Beliau berkata
kes tersebut disiasat di bawah Seksyen 186 Kanun Keseksaan dan Peraturan 7(1)
Peraturan-Peraturan Pencegahan dan Pengawalan Penyakit Berjangkit
(Langkah-Langkah Di Dalam Kawasan Tempat Jangkitan) 2020. Menurutnya,
jumlah keseluruhan individu ditahan sejak Khamis lalu kerana mengingkari arahan
PKP di negeri ini meningkat kepada 229 orang. Dalam operasi terbaru itu, Aidi berkata Sibu mencatat jumlah tertinggi dengan 14 orang diikuti Miri dan Kota Samarahan, masing-masing 12 orang, Bintulu (7), Padawan (6), Kuching (5), Lawas (4), Saratok (3), Betong (2) dan Serian dan Marudi, masing-masing seorang. – Bernama 
See author's posts
